Péter Szijjártó

**Péter Szijjártó** (s. 30. lokakuuta 1978 Komárom) on unkarilainen Fidesz-puolueen poliitikko.

## Poliittinen ura
Szijjártó syntyi Komáromissa insinööri-isän ja opettajaäidin poikana, kävi koulunsa Győrissä (minne perhe muutti vuonna 1981) ja pääsi lukiovuosinaan Soros-säätiön stipendiaattina puoleksi vuodeksi vaihto-oppilaaksi Yhdysvaltoihin. Hän valmistui Budapestin Taloustieteiden ja julkishallinnon yliopistosta vuonna 2002.

Poliittisen toimintansa Szijjártó aloitti jo opiskeluvuosinaan. Vuonna 1998 hän liittyi Fidesz-puolueen Győrin osastoon, ja saman vuoden lokakuussa hänestä tuli Győrin kaupunginvaltuuston nuorin jäsen. Vuonna 1999 hän perusti Fidesz-puolueen nuorisojärjestön Fidelitaksen Győrin osaston, ja vuodesta 2001 hän toimi Fidelitaksen valtakunnallisena varapuheenjohtajana, vuosina 2005–2009 puheenjohtajana.

Vuonna 2002 hänestä tuli Unkarin parlamentin tuolloin nuorin jäsen. Siitä lähtien hän on toiminut kansanedustajana, aloittaen kuudennen kautensa vuonna 2022. Vuosina 2006–2010 Szijjártó toimi Fideszin viestintäjohtajana, vuosina 2010–2012 Unkarin pääministerin tiedottajana. Vuosina 2012–2014 hän oli Unkarin ulkoministeriön valtiosihteeri. Kesäkuusta syyskuuhun 2014 Szijjártó toimi Unkarin varaulko- ja kauppaministerinä, ja 23. syyskuuta 2014 hänestä tuli maansa ulko- ja kauppaministeri.

Szijjártó on ulkoministerinä tullut tunnetuksi ärhäköistä reaktioistaan ulkovaltojen edustajia kohtaan, jotka arvostelevat Unkaria. Kun esimerkiksi Suomi on suhtautunut kriittisesti Unkarin toimintaan Euroopan unionin sisällä, Szijjártó on verrannut joidenkin suomalaisten päättäjien toimintaa Unkaria kohtaan "nyrkkeilysäkin hakkaamiseen". Szijjártó on herkästi kutsunut ulkovaltojen lähettiläitä puhutteluun, esimerkiksi Ruotsin suurlähettilään kolmesti vuosina 2018–2019, kun ruotsalaiset poliitikot olivat arvostelleet Unkarin demokratian tilaa, tai Saksan suurlähettilään vuonna 2020, kun Saksassa ulkoministeriön valtiosihteeri oli kritisoinut antisemitismiä Unkarissa. Tammikuussa 2026 Szijjártó ilmoitti EU-maiden Unkarin-lähettiläille, että mikäli nämä kevään 2026 vaalien alla ”viisastellen, kommentoiden tai kritisoiden puuttuvat Unkarin vaaliprosessiin, silloin heillä tulee olemaan sangen suuria vaikeuksia Budapestissa tehtäviensä suorittamisessa. Varmaa on, että valtionhallinnon johtajia he eivät tule pääsemään tapaamaan eivätkä pääsemään puheisiin osastopäällikköä korkeamman tason kanssa.”

Szijjártó sai vuonna 2021 Venäjältä Ystävyyden kunniamerkin suureksi kuvatusta panoksestaan Venäjän ja Unkarin kahdenvälisten suhteiden ja yhteistyön hyväksi. Hänen läheiset suhteensa Venäjään ovat herättäneet huomiota ja laajaa keskustelua. Maaliskuussa 2022 riippumaton Direkt36-sivusto julkisti tietoja, joiden mukaan Venäjän tiedustelupalvelu oli jo vuosia aiemmin onnistunut tunkeutumaan Unkarin ulkoministeriön palvelimiin, mutta hallitus ei suostunut myöntämään eikä kommentoimaan asiaa. Maaliskuussa 2026 julkaistun tiedon mukaan Szijjártó on Venäjän Ukrainaan kohdistaman suurhyökkäyksen alkamisen jälkeen tavannut ulkoministeri Sergei Lavrovin henkilökohtaisesti ainakin yksitoista kertaa ja lisäksi pitänyt tiivistä puhelinyhteyttä, jopa siinä määrin, että hän on EU:n kokouksien tauoilla käynyt säännöllisesti soittamassa Lavroville ja välittämässä tuoreimpia tietoja keskusteluista ja päätöksistä. Liettuan entinen ulkoministeri Gabrielius Landsbergis on suoraan nimittänyt Szijjártóta ”Kremlin myyräksi”. VSquare-sivuston tutkivien journalistien mukaan Szijjártó on myös Kremlin toimeksiannosta pyrkinyt poistattamaan venäläisiä oligarkkeja EU:n pakotelistoilta. Szijjártó on puolestaan nimittänyt näitä syytöksiä ulkovaltojen, etenkin Ukrainan tiedustelun röyhkeäksi yritykseksi puuttua kevään 2026 parlamenttivaaleihin.

## Urheilu-ura
Szijjártó on poliittisen uransa lisäksi toiminut futsalpelaajana. Hän pelasi vuosina 2011–2016 kaksi ottelua Unkarin 1. liigassa ja 85 ottelua Unkarin 2. liigassa. Lisäksi hän on pelannut käsipalloa Unkarin parlamentin joukkueessa, johtanut Győrissä miesten käsipallojoukkuetta ja vuodesta 2009 ollut jäsenenä Unkarin koripalloliiton johtokunnassa.

## Yksityiselämä
Szijjártó on katolilainen. Hänellä on vaimo ja kaksi poikaa.

## Lähteet